
讞讜诇讬谉 拽讻讙 注"讘 - 驻讬专讜砖 砖讟讬讬谞讝诇抓

砖讻谉 诪注转讛, 讗诪讜专 讻谉 讗祝 讘注讜诇转 讛注讜祝 诇砖讬讟转 专' 讗诇注讝专 讘专' 砖诪注讜谉, 砖讗诪专 讻讬 诪讜诇拽讬诐 讗转 专讜讘 砖谞讬 讛住讬诪谞讬诐 (拽谞讛 讜讜砖讟), 讜讗讬谉 诪讜诇拽讬诐 讗转 讻讜诇诐, 诇讬讙讝专 讚讬诇诪讗 诇讗 讗转讬 诇诪注讘讚 [砖讬讙讝讜专 砖诪讗 诇讗 讬讘讜讗 诇注砖讜转] 专讜讘 砖谞讬诐 讗诇讗 诪讞爪讬转诐 讘诇讘讚!





讗诪专 诇讬讛 [诇讜] 专讘 讬讜住祝 诇专讘讛 讘讚讞讬讬转 砖转讬 拽讜砖讬讜转讬讜: 讚拽讗 讗诪专转 [讝讛 砖讗转讛 讗讜诪专] 砖讗讬谉 诪拽讜诐 诇讛转讬专 讟诇讬转 砖谞拽专注讛 讘专讜讘讛 诇讟讛专讜转, 讜诪砖讜诐 讙讝讬专讛 砖诪讗 讬讗诪专讜 讛专讜讗讬诐 讻讬 讟讘讬诇讛 讘转 讬讜诪讗 [讬讜诪讛] 讛专讬讛讬 注讜诇讛 (谞讞砖讘转) — 讗讬谉 诪拽讜诐 诇讞砖砖 讝讛, 砖讛专讬 拽专注讛 砖诇 讛讟诇讬转 诪讜讻讬讞 注诇讬讛 砖讛讬讗 讟讛讜专讛 诪砖讜诐 讛拽专讬注讛 讜诇讗 诪砖讜诐 砖讗讬谉 爪讜专讱 讘讛注专讘 砖诪砖 诇讟讛专讜转.





讜讚拽讗 讗诪专转 [讜讝讛 砖讗转讛 讗讜诪专] 讻讬 诪注转讛 讗祝 讘注讜诇转 讛注讜祝 诇砖讬讟转 专' 讗诇注讝专 讘专' 砖诪注讜谉 诇讬讙讝专 [砖讬讙讝专讜] 诪驻谞讬 讛讞砖砖 砖讬讘讜讗讜 诇诪诇讬拽讛 砖诇 诪讞爪讬转 讛住讬诪谞讬诐 讜诇讗 专讜讘诐 — 讗讬谉 诪拽讜诐 诇讞砖砖 讝讛, 砖讛专讬 讛诪讜诇拽讬诐 讛诐 讛讻讛谞讬诐, 讜讛讻讛谞讬诐 讝专讬讝讬诐 讛谉 讜讛诐 诪讚拽讚拽讬诐 讘讚讘专 讜讗讬谞诐 讘讗讬诐 诇讬讚讬 讟注讜转.





讜诪爪讬注讬诐: 转讗 砖诪注 [讘讜讗 讜砖诪注] 专讗讬讛 砖诇讗 讻砖讬讟转 专讘讛 讘专 讗讘讜讛, 砖讻谉 砖谞讬谞讜 讘诪砖谞转谞讜 讻讬 讛诪驻砖讬讟 讗转 讛注讜专 讘讘讛诪讛 讜讘讞讬讛, 讘讟诪讗讛 讜讘讟讛讜专讛, 讘讚拽讛 讜讘讙住讛, 诇爪讜专讱 注砖讬讬转讜 砖讟讬讞 — 谞讞砖讘 讛注讜专 讛诪讜驻砖讟 讻讘砖专 注讚 砖讛驻砖讬讟 诪谉 讛讙讜祝 注讜专 砖讬砖 讘讜 讻讚讬 讗讞讬讝讛.





讜谞讚讬讬拽 诪讻讗谉: 讛讗 [讛专讬] 讗诐 讛讬讛 讛注讜专 讘砖讬注讜专 砖讬砖 讘讜 讬转专 诪讻讚讬 讗讞讬讝讛 — 讛讜讗 讟讛讜专, 讜讬砖 诇砖讗讜诇: 讗诪讗讬 [诪讚讜注]? 诇讬讙讝专 [砖讬讙讝专讜] 讞讻诪讬诐 讗祝 注诇 注讜专 砖讬砖 讘讜 讬转专 诪讻讚讬 讗讞讬讝讛 砖讬讟诪讗 诪驻谞讬 讛讞砖砖 讚讬诇诪讗 诇讗 讗转讬 诇诪注讘讚 [砖诪讗 诇讗 讬讘讜讗 讝讛 砖专讜爪讛 诇驻砖讜讟 注讜专 讘砖讬注讜专 讬讜转专 诪讻讚讬 讗讞讬讝讛 诇注砖讜转, 诇驻砖讜讟, 注讜专 讘驻讜注诇] 讗诇讗 讻讚讬 讗讞讬讝讛, 讜拽讗 谞讙注 [讜讛专讬 讛讜讗 谞讜讙注] 讘讟讜诪讗讛, 讜拽讗 诪讟讛专讬谞谉 诇讬讛 [讜讗谞讜 诪讟讛专讬诐 讗讜转讜] 砖诇讗 讻讚讬谉!





讜诪砖讬讘讬诐: 讗讬 [讗诐] 诪讚讜讘专 讘讟讜诪讗讛 讚讗讜专讬讬转讗 [诪谉 讛转讜专讛], 讛讻讬 谞诪讬 [讻讱 讛讜讗 讙诐 讻谉] 砖讛讬讛 诪拽讜诐 诇讙讝讬专讛 讝讜, 讜讗讜诇诐 讛讻讗 讘诪讗讬 注住拽讬谞谉 [讻讗谉 讘诪讛 讗谞讜 注讜住拽讬诐]? 讘讟讜诪讗讛 讚专讘谞谉 [诪讚讘专讬 住讜驻专讬诐], 讜讘讟讜诪讗讛 讻讝讜, 讗讬谉 讙讜讝专讬诐 讟讜诪讗讛 注诇 注讜专 砖讬砖 讘讜 讬讜转专 诪讻讚讬 讗讞讬讝讛 讘砖诇 注讜专 砖讬砖 讘讜 讻讚讬 讗讞讬讝讛.





讜砖讜讗诇讬诐 注诇 讛住讘专 讝讛: 转讬谞讞 [谞讜讞, 诪讜讘谉 讛讚讘专] 讘诪讛 砖砖谞讬谞讜 讘诪砖谞转谞讜 "讛诪驻砖讬讟 讘讟讛讜专讛" 砖讛讻讜讜谞讛 讛讬讗 诇讗讚诐 讟诪讗 诪讚讘专讬 讞讻诪讬诐, 讜讛讜讗 诪驻砖讬讟 注讜专 讘讘讛诪讛 讟讛讜专讛, 讜讛专讬 讝讜 讟讜诪讗讛 诪讚讘专讬 讞讻诪讬诐, 讜讘讻讱 讗讬谉 讙讜讝专讬诐 讙讝讬专讛 讝讜. 讜讗讜诇诐 讗讚诐 讟讛讜专 讛诪驻砖讬讟 注讜专 讘讘讛诪讛 讟诪讗讛, 砖讻诇 讘讛诪讛 讟诪讗讛 砖谞砖讞讟讛 讛专讬讛讬 谞讘讬诇讛 砖讟讜诪讗转讛 讟讜诪讗讛 讚讗讜专讬讬转讗 [诪谉 讛转讜专讛] 讛讬讗, 讜谞讙讝讜专 讘讻讙讜谉 讝讛! 讜诪砖讬讘讬诐: 诪讛 砖谞讗诪专 讘诪砖谞讛 "讘讟诪讗讛" 讛讻讜讜谞讛 讛讬讗 诇讘讛诪讛 讟讛讜专讛 砖谞砖讞讟讛 讻讚讬谉, 讜讗讜诇诐 讘讘讚讬拽转讛 谞诪爪讗 砖讛讬讗 讟专驻讛, 讜讟讜诪讗转讛 砖诇 讝讜 讛讬讗 诪讚讘专讬 讞讻诪讬诐 讘诇讘讚.





讜砖讜讗诇讬诐: 讜讛讗诐 讘讛诪讛 讟讛讜专讛 讟专驻讛 讘转 讟诪讜讬讬 [讟讜诪讗讛] 讛讬讗? 讜诪砖讬讘讬诐: 讗讬谉 [讻谉], 讻讚讗讘讜讛 [讻砖讬讟转 讗讘讬讜] 砖诇 砖诪讜讗诇, 砖讻谉 讗诪专 讗讘讜讛 [讗讘讬讜] 砖诇 砖诪讜讗诇: 讟专驻讛 砖砖讞讟讛 — 诪讟诪讗讛 讘讘讛诪讜转 讛诪讜拽讚砖讬谉, 砖讗诐 讛讬转讛 讝讜 诪谉 讛拽讚砖讬诐, 谞讜讛讙转 讘讛 讟讜诪讗讛 诪讚讘专讬 讞讻诪讬诐, 讜讗祝 诪砖谞转谞讜 注讜住拽转 讘讘讛诪转 拽讚砖讬诐 砖谞讟专驻讛.





讜诪爪讬注讬诐 注讜讚: 转讗 砖诪注 [讘讜讗 讜砖诪注] 专讗讬讛 砖诇讗 讻讚讘专讬 专讘讛 讘专 讗讘讜讛 诪诪讛 砖砖谞讬谞讜 砖专' 讚讜住转讗讬 讘谉 讬讛讜讚讛 诪砖讜诐 [讘砖诐] 专' 砖诪注讜谉 讗讜诪专 讻讬 讛诪驻砖讬讟 讗转 讛注讜专 讘砖专爪讬诐 — 讛注讜专 谞讞砖讘 讻讞讘讜专 诇讙讜祝 讛砖专抓, 砖诪砖诪砖 诇讜 讻"讬讚", 讜讬讜爪讗转 讟讜诪讗转 讛砖专抓 注诇 讬讚讜 诇谞讜讙注 讘注讜专 讝讛, 注讚 砖讬驻砖讬讟 讗转 讛注讜专 讻讜诇讜 诪注诇 讛砖专抓.





讜谞讚讬讬拽 诪讻讗谉: 讚讬谉 讝讛 谞讜讛讙 专拽 讘注讜专诐 砖诇 砖专爪讬诐, 讛讗 [讛专讬] 讘讙诪诇 讗讜 讘砖讗专 讘讛诪讛 讟诪讗讛 — 讛注讜专 讛诪讜驻砖讟 诪注诇讬讜 砖讬砖 讘讜 砖讬注讜专 讬讜转专 诪讻讚讬 讗讞讬讝讛 讗讬谞讜 谞讞砖讘 讞讘讜专, 讜讛专讬讛讜 讟讛讜专. 讜讗讬诇讜 注讜专 砖讛讜驻砖讟 讘讻讚讬 讗讞讬讝讛, 讛专讬讛讜 讟诪讗. 讛专讬 讗讬驻讜讗 砖讗讬谉 讗谞讜 讙讜讝专讬诐 讘诪驻砖讬讟 讬讜转专 诪讻讚讬 讗讞讬讝讛 诪驻谞讬 讛诪驻砖讬讟 讘讻讚讬 讗讞讬讝讛, 讜砖诇讗 讻讚讘专讬 专讘讛 讘专 讗讘讜讛!





讜讚讜讞讬诐: 诇讗 转讬诪讗 [讗诇 转讗诪专] 讻讚专讱 砖讚讬讬拽转 讛讗 [讛专讬] 讘讙诪诇 讗讬谞讜 讞讘讜专, 讗诇讗 讗讬诪讗 [讗诪讜专] 讻讱 讘讚讬讜拽 讛讚讘专讬诐: 讚讜讜拽讗 讘注讜专 砖诇 砖专爪讬诐 谞讞砖讘 讛注讜专 讻诪讞讜讘专 诇讘砖专 注讚 砖讬驻砖讬讟 讗转 讛注讜专 讻讜诇讜. 讗讘诇 讘讙诪诇, 讜讘砖讗专 讘讛诪讛 讟诪讗讛, 讻讗砖专 诪驻砖讬讟 讗转 讛注讜专 诇讞诪转 讜讘讗讜驻谉 砖诪驻砖讬讟 诪诇诪讟讛 讻诇驻讬 诪注诇讛 ("诪专讙讬诇"), 讗诐 诪驻砖讬讟 注讚 讛爪讜讜讗专, 讗祝 砖谞砖讗专 注讚讬讬谉 讘注讜专 砖注诇 讛爪讜讗专 — 讗讬谞讜 讞讘讜专, 讜讻砖讬讟转 专' 讬讜讞谞谉 讘谉 谞讜专讬 讛讬讗, 砖住讘讜专 讻讬 诪砖注讛 砖讛讜驻砖讟 注讜专 讘讬转 讛讞讝讛, 讛专讬 讝讛 谞讞砖讘 讻讗讬谞讜 诪讞讜讘专 诇讘砖专, 讗祝 砖注讚讬讬谉 诇讗 驻砖讟 讗转 注讜专 讛爪讜讜讗专.





讗 诇诪注诇讛 讛讜讘讗讜 讚讘专讬 讛诪砖谞讛 讘诪住讻转 讻诇讬诐 讘讚讬谉 讟诇讬转 讟诪讗讛 砖谞拽专注讛 讘专讜讘讛 砖讛讬讗 讟诪讗讛. 讜诪讘讬讗讬诐 注讜讚 讚讘专讬诐 讛诪住讬讬讙讬诐 讗转 讚讘专讬 讛诪砖谞讛. 砖讻谉 讗诪专 专讘 讛讜谞讗 诪砖讜诐 [讘砖诐] 专' 砖诪注讜谉 讘专' 讬讜住讬: 诇讗 砖谞讜 砖讛讟诇讬转 讛讟诪讗讛 讛专讬讛讬 讟讛讜专讛 诇讗讞专 砖谞拽专注讛 讘专讜讘讛, 讗诇讗 讘讝诪谉 砖诇讗 砖讬讬专 讘讛 讘讟诇讬转 讞诇拽 砖诇诐 砖讬砖 讘讜 砖讬注讜专 讻讚讬 诪注驻讜专转 (讞诇讜拽 注诇讬讜谉), 讗讘诇 讗诐 砖讬讬专 讘讛 讘讟诇讬转 讞诇拽 砖诇诐 砖讬砖 讘讜 砖讬注讜专 讻讚讬 诪注驻讜专转 — 讛专讬 讝讛 讞讘讜专.





讜注讜讚 讚讘专讬诐 讛诪住讬讬讙讬诐 讗转 讚讘专讬 讛诪砖谞讛 讗诪专 专讬砖 诇拽讬砖: 诇讗 砖谞讜 砖讚讘专 讟诪讗 讛谞拽专注 讘专讜讘讜 砖谞讟讛专 讘讻讱 讗诇讗 讘讟诇讬转, 讗讘诇 注讜专 讟诪讗 砖谞拽专注, 讗祝 砖谞拽专注 讘专讜讘讜 — 讗讬谉 讛讜讗 谞讟讛专 讘讻讱, 讻讬讜谉 砖讛讜讗 讞诇讬诐 [诪转专驻讗, 讜砖讘 讜诪转讞讘专]. 讜讗讬诇讜 专' 讬讜讞谞谉 讗诪专: 讗驻讬诇讜 注讜专 谞诪讬 [讙诐 讻谉] 讻讬讜谉 砖谞拽专注 讘专讜讘讜 讛专讬讛讜 谞讟讛专 讘讻讱, 讻讬讜谉 砖讛注讜专 砖谞拽专注 诇讗 讞诇讬诐 [讗讬谞讜 诪转专驻讗].





讗讬转讬讘讬讛 [讛拽砖讛 诇讜] 专' 讬讜讞谞谉 诇专讬砖 诇拽讬砖 诪诪讛 砖砖谞讬谞讜: 注讜专 砖讛讜讗 讟诪讗 讘讟讜诪讗转 诪讚专住, 讗诐 讞讬砖讘 注诇讬讜 讘注诇讬讜 诇讞讜转讻讜 讻讚讬 砖讬注砖讛 诪诪谞讜 专爪讜注讜转 讜住谞讚诇讬诐, 讻讬讜谉 砖谞转谉 讘讜 讗讬讝诪诇 诇讛转讞讬诇 诇讞讜转讻讜 — 讛专讬 讛讜讗 讟讛讜专 诪讟讜诪讗转讜, 讗诇讜 讚讘专讬 专' 讬讛讜讚讛. 讜讞讻诪讬诐 讗讜诪专讬诐: 讗讬谉 讛注讜专 谞讟讛专 诪讟讜诪讗转讜 讘谞注讬爪转 讛讗讬讝诪诇 讘诇讘讚, 讗诇讗 专拽 注讚 砖讬诪注讬讟谞讜 讗转 讛注讜专 讛砖诇诐 诇讻讚讬 驻讞讜转 诪讞诪砖讛 讟驻讞讬诐. 讜谞讚讬讬拽 诪讻讗谉: 讻讬 诪诪注讬讟 诇讬讛 诪讬讛讗 [讻讗砖专 诪诪注讟 讗讜转讜 讗转 讛注讜专 讛砖诇诐 诪砖讬注讜专 讞诪讬砖讛 讟驻讞讬诐 注诇 讻诇 驻谞讬诐] 讟讛讜专 讛讜讗 诇讻诇 讛讚注讜转, 讜讬砖 诇砖讗讜诇: 讗诪讗讬 [诪讚讜注]? 诇讬诪讗 讞诇讬诐 [讗诪讜专 砖讛讜讗 讗讞专 讻讱 诪转专驻讗 讜诪转讞讘专] 讻砖讬讟转讱!





讛砖讬讘 专讬砖 诇拽讬砖 诇专' 讬讜讞谞谉: 讻讬 拽讗诪专讬 讚讞诇讬诐 [讻讗砖专 讗诪专转讬 砖讛注讜专 砖谞讞转讱 诪转专驻讗] 讛专讬 讝讛 专拽 讛讬讻讗 讚拽讗 爪专讬 诇讬讛 诇讛讚讬讗 [讘诪拽讜诐 砖讛讜讗 讞讜转讱 讗讜转讜 讗转 讛注讜专, 诇诪讬砖专讬谉, 讘拽讜 讬砖专 诇讗讜专讻讜 讗讜 诇专讜讞讘讜], 讜讗讬诇讜 讛讻讗 讘诪讗讬 注住拽讬谞谉 [讻讗谉 讘诪砖谞讛 讝讜 讘诪讛 讗谞讜 注讜住拽讬诐]? 讘诪拽爪注 (诪讞转讱) 讜讘讗 诇讜 讚专讱 住讘讬讘讜转讬讜 (讘拽讜 诪注讙诇讬), 讜注讜专 砖谞讞转讱 讘讗讜驻谉 砖讻讝讛 讗讻谉 讗讬谞讜 讬讻讜诇 诇讛转专驻讗.





诪转讬讘 [诪拽砖讛] 专' 讬专诪讬讛 注诇 砖讬讟转 专讬砖 诇拽讬砖 诪诪讛 砖砖谞讬谞讜 讘诪砖谞转谞讜 讻讬 讛诪驻砖讬讟 讘讘讛诪讛 讜讘讞讬讛, 讘讟讛讜专讛 讜讘讟诪讗讛, 讘讚拽讛 讜讘讙住讛, 诇砖讟讬讞 — 谞讞砖讘 讛注讜专 讻讞讬讘讜专 诇讘砖专 注讚 砖讬砖 讘讜 砖讬注讜专 讻讚讬 讗讞讬讝讛. 讜谞讚讬讬拽 诪讻讗谉: 讛讗 [讛专讬] 讗诐 讬砖 讘注讜专 砖谞驻砖讟 砖讬注讜专 讬转专 诪讻讚讬 讗讞讬讝讛 — 讛专讬讛讜 讟讛讜专, 讜讬砖 诇砖讗讜诇 诇砖讬讟转 专讬砖 诇拽讬砖: 讗诪讗讬 [诪讚讜注]? 诇讬诪讗 讞诇讬诐 [讗诪讜专 砖讛讜讗 讗讞专 讻讱 诪转专驻讗 讜诪转讞讘专]! 转专讙诪讛 [转专讙诐, 驻讬专砖, 讗讜转讛 讗转 诪砖谞转谞讜] 专' 讗讘讬谉 砖诪讚讜讘专 讘讛 讘讗讜驻谉 讛驻砖讟讛 砖专讗砖讜谉 专讗砖讜谉 (讞诇拽 讗讞专 讞诇拽) 诪谉 讛注讜专 砖谞驻砖讟 注讜砖讛 谞讬驻讜诇, 驻讜专砖 诇讙诪专讬 诪谉 讛讘砖专, 讜讗讬谉 讚专讱 砖讬讞讝讜专 讜讬转讞讘专 注诐 讛讞诇拽讬诐 讛讗讞专讬诐 砖谞驻砖讟讜. 讜注讜讚





诪转讬讘 [诪拽砖讛] 注诇 砖讬讟转 专讬砖 诇拽讬砖 专讘 讬讜住祝 诪诪讛 砖砖谞讬谞讜 讘诪砖谞转谞讜 讻讬 讛注讜专 砖注诇 讛爪讜讗专 讛专讜驻祝 讘讞讬讘讜专讜 诇讙讜祝, 专' 讬讜讞谞谉 讘谉 谞讜专讬 讗讜诪专 砖讗讬谞讜 谞讞砖讘 讞讘讜专 诇讘砖专, 讜讛专讬讛讜 讟讛讜专. 讜讬砖 诇砖讗讜诇: 讗诪讗讬 [诪讚讜注]? 讛讗 讞诇讬诐 讜拽讗讬 [讛专讬 讛讜讗 诪转专驻讗 讜注讜诪讚], 讘讛讬讜转讜 讘诪拽讜诪讜!





讗诪专 诇讬讛 [诇讜] 讗讘讬讬 诇专讘 讬讜住祝 讘转砖讜讘讛 诇拽讜砖讬讬转讜 注诇 专讬砖 诇拽讬砖: 注讚 砖诪拽砖讛 讗转讛 注诇 专讬砖 诇拽讬砖 诪讚讘专讬 专' 讬讜讞谞谉 讘谉 谞讜专讬 砖讘诪砖谞转谞讜, 讗讬诪讗 住讬驻讗 [讗诪讜专 讗转 住讜祝 诪砖谞转谞讜]: 讜讞讻诪讬诐 讗讜诪专讬诐: 讗讬谉 讝讛 谞讞砖讘 讞讘讜专, 讜诪注转讛 讛专讬 讝讜 专讗讬讛 诇砖讬讟转 专讬砖 诇拽讬砖!





讗诇讗 讗诪专 讗讘讬讬: 讗讬谉 诪讞诇讜拽转诐 砖诇 专' 讬讜讞谞谉 讘谉 谞讜专讬 讜讞讻诪讬诐 注讜住拽转 讘注谞讬谉 专驻讜讗转讜 砖诇 注讜专 讛爪讜讜讗专, 讗诇讗 讘讚讬谞讜 砖诇 讛讚讘专 讛诪讜讙讚专 讻砖讜诪专" (讻注讜专 讝讛 砖诇 讛爪讜讗专) 讜讗讜诇诐 讛专讬讛讜 讛注砖讜讬 诇谞转拽 诪讗诇讬讜 拽讗 诪讬驻诇讙讬 [讞诇讜拽讬诐 讛诐], 诪专 住讘专 [讞讻诐 讝讛, 讞讻诪讬诐, 住讘讜专]: 讛讜讬 [讛专讬讛讜 谞讞砖讘] 讻"砖讜诪专", 讗祝 注诇 驻讬 砖注砖讜讬 诇讛讬谞转拽. 讜诪专 住讘专 [讜讞讻诐 讝讛, 专' 讬讜讞谞谉 讘谉 谞讜专讬, 住讘讜专]: 诇讗 讛讜讬 [讗讬谉 讛讜讗 谞讞砖讘] 诇"砖讜诪专".





讜注讜讚 诪转讬讘 [诪拽砖讛] 注 诇 砖讬讟转 专讬砖 诇拽讬砖 专' 讬专诪讬讛 诪诪讛 砖砖谞讬谞讜: 转谞讜专 砖谞讟诪讗, 讻讬爪讚 诪讟讛专讬谉 讗讜转讜 诪讟讜诪讗转讜? 讞讜诇拽讜, 讻诇讜诪专, 讞讜转讱 讗讜转讜 讗转 讞专住 讛转谞讜专 诇砖诇砖讛, 讜讙讜专专 (诪住讬专) 讗转 讛讟驻讬诇讛 (砖讻讘转 讛讟讬讟),

